Golland me’morlari ko‘p xonali uyni “printerda chop etish”ni boshladi

Gollandiyaning Dus Architechts me’morchilik byurosi printerda chop etilgan ko‘p xonali turar joy binosi qurilishini boshladi. The Guardian nashrining yozishicha, byuro agentligi vakillari tarixda hali bunday qurilish bo‘lmaganini ta’kidlamoqda.

3D Print Canal House nomli loyiha Amsterdam kanallaridan birining bo‘yida quriladi. Binoni qurish uchun arxitektorlar Daniyadagi Ultimaker firmasininng ommaviy ishlab chiqariladigan printerlarining kattalashtirilgan ko‘rinishi — KamerMaker printeridan foydalanadi.
Uch haftalik qurilish davomida byuro og‘irligi 180 kilogrammga teng burchak blokini chop etishga muvaffaq bo‘lgan. Arxitektorlarning so‘zlariga ko‘ra, barcha bloklar elektr simlari va boshqa kommunikatsiyalarni o‘tkazish uchun bo‘sh joy qoldirilgani holda tayyorlanmoqda.
Bundan tashqari, qurib ulgurilmagan bloklarga, ularning mustahkamligini oshirish uchun, yengil beton sepib chiqilmoqda. Dus Architects mutaxassislarining so‘zlariga ko‘ra, 13 xonali uy qurilishi uchun uch yil kerak bo‘ladi, deb yozadi “Kun”.
Arxitektura byurosi vakillarining so‘zlariga qaraganda, 3D Print Canal House tajribaviy loyiha bo‘lib, u uch o‘lchamli chop etishning qurilishdagi afzalliklarini ko‘rsatib berishi kerak.
Ushbu qurilish davomida transport xarajatlari, qurilish materiallaridan iqtisod qilish rejalashtirilmoqda (nashr uchun kerakli plastik chiqindilardan tayyorlanadi).